Pilvi Azeem, Y-Säätiö NEA naiserityisyys asunnottomuustyössä-hanke (2018-2020)

Joulukuu 2020

# Yhteisöllisyys ja vertaisuus asumisen turvaajina

Tekstini teemana on naisten asumisen turvaaminen yhteisöissä. Lähtökohtana on, että tässä tekstissä kuvaamani naisille sopiva yhteisö ja siellä tehtävä asumisen tukityö toteuttavat asunto ensin - mallia. Asunto ensin - malli on Suomessa ollut valtakunnallisesti käytössä asunnottomuuden vähentämiseksi jo vuodesta 2008 lähtien.

Asunto ensin – mallin perusajatuksena on tarjota asunnottomalle ihmiselle ensin asunto ja sen jälkeen asumisen turvaamiseksi riittävä tuki. Mallissa asunto ajatellaan jokaiselle kuuluvaksi ihmisoikeudeksi. Näin ollen asunnon saamiseksi ei vaadita elämäntavan muutosta, esimerkiksi päihteistä luopumista. Suomessa asunto ensin – mallia toteutetaan niin hajautetussa asumisessa kuin asumispalveluyksiköissä. Asumispalveluyksiköissä asumisen tukeen on liitetty usein myös yhteisöhoidon elementtejä. Taustalla on lisäksi ajatus, että yhteisön jäsenet voivat antaa toisilleen vertaistukea jakaessaan samankaltaisia kokemuksia.

Tekstini perustuu NEA-hankkeen yhteisöllisyyttä tutkivassa teemallisessa kehittämisryhmässä koottuun kokemustietoon. Ryhmään osallistui hanketyöntekijöitä, joilla oli kokemusta työskentelystä yhteisöissä. Ryhmä etsi vastauksia seuraaviin kysymyksiin: Mikä on naisten asema yhteisöissä? Miten naisten asumista voidaan turvata yhteisöissä? Millaiset yhteisöt ovat sopivia naisille? Mikä merkitys vertaisuudella ja/tai kokemusasiantuntijuudella on naisten yhteisöissä? Vastauksia saadaksemme vierailimme neljässä eri yhteisössä, joista kaksi oli ainoastaan naisille tarkoitettua yhteisöä. Vierailujemme kohteista kaksi oli asunto ensin – mallilla toimivaa asumispalveluyksikköä.

Kaikissa yhteisöissä, joissa vierailimme, asui asunnottomuutta kokeneita ihmisiä ja niissä oli käytössä yhteisöllisyyttä tukevia rakenteita, kuten yhteisökokoukset ja yhteisön itse laatimat säännöt. Yhteisöissä oli kiinnitetty huomiota vertaisuuden hyödyntämiseen yhteisön jäsenten voimaantumiseksi. Uskallan sanoa, että asunnottomuutta kokeneiden naisten ääni tuli vierailuilla kuulluksi, koska kaikilla vierailuilla keskusteluissa oli mukana työntekijöiden lisäksi yhteisön naisasukkaita. Tässä tekstissä keskitynkin pääsääntöisesti naisasukkaiden esille nostamiin asioihin.

Naisten asumisratkaisuissa tulee erityisesti huomioida esimerkiksi lasten tapaamisten mahdollistaminen, leimatuksi tulemisen välttäminen sekä fyysisen ja psyykkisen turvallisuuden huomioiminen. Koska turvallisuuden tunne on tärkeä elementti naisilla, valinnanmahdollisuus liittyen asumiseen, myös asuinympäristöön korostuu. Vierailuilla naiset olivat sitä mieltä, että varsin monenlaiset ihmiset voivat hyötyä yhteisöllisestä asumisesta, myös he, joiden tuen tarve on vähäinen. Eri ikäisillä naisilla on erilaisia tarpeita, joten yhteisöjä rakennettaessa on syytä kiinnittää huomiota naisten keskinäisiin eroavuuksiin ja niistä seuraaviin yksilöllisiin tarpeisiin. Ensisijaisesti naiset toivoivat kokonaisvaltaisen hyvinvoinnin tukemista.

Yhteisöllinen asuminen sopii niille henkilöille, jotka haluavat saada vertaistukea. Yhteisöjen jakaminen päihteiden käytön salliviin ja päihteettömiin asumismuotoihin herätti monenlaisia ajatuksia. Päihteiden käyttö voi olla selviytymiskeino, johon turvautuminen vähenee turvallisen asumisen seurauksena. Asunnottomuutta kokeneilla naisilla omien rajojen tunnistaminen voi olla vaikeaa ja tästä syystä heillä on suurempi riski joutua hyväksikäytetyksi ja traumatisoitua entistä enemmän. Aktiivinen päihteidenkäyttö ympäristössä lisää näitä riskejä. Näin ollen yhteisöllisessä asumisessa tarjottavan tuen tulee olla sellaista, missä nämä riskit tunnistetaan ja niiden poistamiseksi tehdään töitä koko yhteisön kanssa. Yhteisön jäsenille, joilla on aktiivista päihteidenkäyttöä, tulee tarjota valinnan mahdollisuuksia päihdeongelmasta vapaaseen elämäntapaan.

Kohtaamamme naiset arvostivat pieniä ja kodikkaita, ilmapiiriltään turvallisia yhteisöjä ja asukkaiden yksityisyyden kunnioitusta. Yhteisötila koettiin tärkeäksi, mutta osallistumisen vapaaehtoisuutta korostettiin. Vastuun ja vapauden tulee olla tasapainossa, kuten eräs naisista osuvasti ilmaisi. Naisten kertoman mukaan yhteisön toimintaan osallistuminen voi tarkoittaa esimerkiksi asukkaiden ja henkilökunnan yhteisiä koulutuksia, ainoastaan naisille tarkoitettuja teemapäiviä ja retkiä. Henkilökunnalta naiset odottivat konkreettista apua ja tukea asumisen ja arjen hallinnan asioissa sekä edunvalvojana toimimista. Naiset toivoivat tukea asioiden omatoimiseen hoitamiseen, koska monella oli toiveena eteneminen itsenäisempään asumiseen.

Turvallisuuden varmistaminen niin yhteisön ulko- kuin sisäpuolella korostui jopa kaikkein tärkeimpänä asiana. Turvallisuutta lisääviksi elementeiksi koettiin selkeät yhteisön rakenteet ja säännöt, ainoastaan naisten yhteisölle tarkoitettu sisäänkäynti sekä ympäristön riittävä valaistus. Toistaiseksi voimassa olevan vuokrasopimuksen ajateltiin tukevan turvallisuuden tunnetta ja mahdollistavan kodin rakentamista. Eräs nainen kertoi, että asumisen pysyvyys on kaiken perusta, joka luo puitteet myös traumojen turvalliseen käsittelyyn. Naisten kokemus oli, että yhteisön tulee sulautua muuhun ympäristöön siten, etteivät asukkaat tulisi leimatuiksi naapurustossa. Toiveena oli myös sijainti rauhallisella alueella ja palvelujen läheisyydessä. Asunnottomien palveluita, kuten pitkäaikaisasunnottomille tarkoitettua asumispalveluyksikköä tai päiväkeskusta, ei toivottu naapurustoon. Monet vierailuilla kohdatut naiset kertoivat myös, että yhteisön tulee olla sellainen, jossa lasten ja lastenlasten on turvallista vierailla. Luottamusta rakentaviksi tekijöiksi koettiin työntekijöiden pysyvyys yhteisössä ja tieto siitä, kuka työntekijä kulloinkin on työvuorossa.

Yhteisön ihmissuhteiden merkitys niin turvallisuuden luojana kuin vertaistuen antajana nousi esille. Naisten kertoman mukaan hyvät ja toimivat naapuruussuhteet luovat turvallisuutta, auttavat vertaisuuden syntymisessä ja rohkaisevat pyytämään apua. Hyvien naapuruussuhteiden syntyminen edellyttää selkeitä rakenteita yhteisön toimintatavoissa, muun muassa yhteistä näkemystä siitä, miten uusi yhteisön jäsen otetaan vastaan ja mukaan yhteisön toimintaan. Tärkeäksi koettiin myös yhteinen ymmärrys siitä, kuinka yhteisössä ratkotaan jäsenten välisiä ristiriitoja. Naiset kertoivat, että yhteisöissä tuli luoda paikkoja ja tilaisuuksia vertaisuuden mahdollistamiseksi. Näitä paikkoja ovat muun muassa yhteiset kahvihetket ja juhlat sekä erilaiset ryhmätoiminnot. Yhteisöön kuuluvien, niin asukkaiden kuin työntekijöiden eli jokaisen yhteisön jäsenen, toivottiin olevan valmiina jakamaan omastaan sen, minkä kokee olevan muille hyödyksi. Tämän ajateltiin vahvistavan sekä yhteisöllisyyttä että vertaisuutta. Myös toisista huolehtiminen miellettiin keskeisenä voimavarana yhteisöllisyyttä ja vertaisuutta mietittäessä.

Työntekijöiden roolilla yhteisössä, heidän arvoillaan ja asenteillaan sekä tavalla tehdä töitä, koettiin olevan suuri merkitys. Työntekijöiden tulee ymmärtää, että he ovat töissä asukkaiden kotona ja osoittaa kunnioitusta asukkaiden kotia kohtaan. Monet yhteisön naisasukkaat toivat esille, että työntekijöiden tehtävänä on auttaa asukkaita, ei tuomita. Työntekijöiden haluttiin toimivan asukkaille esimerkkinä, jakavan tietoa ja mahdollistavan uusien elämäntaitojen rakentamisen. Työntekijätiimin tulisi olla moniammatillinen, jotta yhteisössä asuville naisille tarjottava tuki voisi olla mahdollisimman kokonaisvaltaista ja kaikkien osaaminen olisi hyödynnettävissä. Henkilökunnan tulee kannatella ja puhua yhteisestä hyvästä, ottaa yhteisössä hiertäviä asioita puheeksi sekä nimetä ja puhua tunteista. Eräässä yhteisössä kerrottiin, että työntekijät tarvitsevat tunnetyötaitoja ja itsetuntemusta voidakseen tehdä työnsä hyvin. Puhumisen naiseuden myyteistä, häpeästä ja syyllisyydestä tulee myös löytää paikkansa naisten yhteisöissä. Osaava ja motivoitunut henkilökunta motivoi asukkaita löytämään voimavaroja ja uusia tapoja elämänhallinnan tueksi.

Kävimme keskustelua siitä, tuleeko naistyötä tekevän työntekijän olla itse nainen. Tätä ei koettu välttämättömäksi vaan merkitykselliseksi koettiin kohtaamisen taito. Naisten toiveena oli tulla kohdatuksi ensisijaisesti ihmisenä, mikä tarkoittaa niin henkisen kuin fyysisen hyvinvoinnin kokonaisvaltaista huomioon ottamista. Muutamista asioista, kuten naisten terveyteen liittyvistä kysymyksistä, haluttiin puhua mieluummin samaa sukupuolta olevan työntekijän kanssa. Naiset kertoivat, että turvalliseksi koettu miestyöntekijä tarjosi heille usein toisenlaisen miehen mallin kuin mihin he olivat tottuneet. Näin ollen miestyöntekijän avulla heidän oli mahdollista saada korjaavia kokemuksia.

Kun on kyse asunto ensin – mallilla toimivan yhteisön toiminnasta ja sen suunnittelusta, on työntekijöiden osattava huomioida naisten erityiset tarpeet, varsinkin sellaisissa yhteisöissä, joissa naiset ovat vähemmistönä. Toiminnan suunnittelussa ja toteutuksessa tulee ottaa huomioon myös naisten toiveet edetä kohti itsenäistä asumista. Naiset kertoivat haluavansa osallistua yhteisön ulkopuolisiin toimintoihin. He toivoivat tietoteknisten taitojen opettelua sekä tietoa talous – ja velka-asioihin liittyen. Kokemus omista vaikuttamisen mahdollisuuksista lisäsi sitoutumista yhteisön toimintaan.

Kun asukkaat alkavat luottaa siihen, että kaikkia yhteisön jäseniä kuunnellaan ja kaikilla on aito mahdollisuus osallistua päätöksentekoon, osallisuuden ja turvallisuuden tunne yhteisössä vahvistuu. Näin saadaan luotua naisille turvallinen asunto ensin – mallilla toimiva asumisyhteisö, jossa on osaavan henkilökunnan avulla mahdollisuus löytää omat voimavaransa ja siirtyä itsenäiseen asumiseen niin halutessaan.